
Inn Ler pu Aret Israel dan so Politik Kolonyalist ek Inperyalist

LALIT soke par invazyon larme Israel dan lavil Palestinn. Li enn veritab akt terorist-deta. Li pe kontinye tulezur. Yasser Arafat, sef deta Palestinyen, prizonye san lalimyer dan so biro. Larme Israel pe fer krim lor krim, tulezur.

Israel pena ditu lintansyon pu amenn lape dan rezyon Mwayin Oryan. So lintansyon se lager. Premye Minis Ariel Sharon pe kontinye ar so politik kolonyal ek expansyonist militer. Li finn par expre swiv enn politik “settlement” bann “koloni” alinteryer teritwar Palestinn.

Zordi le 9 Avril, 2002 li anfet fer 54 an zur-pu-zur, apre 9 Avril, 1948 kan enn komando apel  “Irgun” (para-militer Israelyin) su direksyon Menahem Begin (ex-Premye Minis Israel) ti atak vilaz Deir Yasin e ti masakre 40 Palestinyin, parmi plizir fam ek zanfan. Sa masak-la ti swiv enn kanpayn terer ki bann geng arme Israel kuma “Irgun” e “Stern” ti deklanse depi 1937 kont lepep Palestinyin. Sa kanpayn-la ti ena bi pu sey fer 750,000 Palestinyin abandonn zot later, zot lakaz e vinn refizye. Seki finn arive. Dapre Nasyon Zini ena zordi plis ki 3,7 milyon refizye Palestinyin ki anrezsistre.

Leta Israel finn tultan servi terer, kolonizazsyon ek enn larme pwisan pu etann so lokipasyon ilegal lor teritwar Palestinn e mem ziska al invahir later so vwazin Lezip, Lasiri e Liban. Tusa avek benediksyon Lamerik ki finn tultan konsider Israel kuma so alye dan Mwayin Oryan. Se Leta Zini ki furni “led” a Israel, an form zarm. Israel mem ena zarm nikleer.

An 1982, Israel invahir Sid Liban e komet enn lot masak dan 2 kan refizye, Sabra ek Chatila, kot milis de drwat Falanzis avek benediksyon larme Israel (su komandman Ariel Sharon) ti asasinn plis ki 1,000 Palestinyin. Sa bann milis Falanzis Libane-la, ti arme, finanse (e sertin ti mem dirize) par larme Israel.

Rezolisyon Nasyon Zini kont Israel

Finn ena plizir rezolisyon Nasyon Zini e so Konsey Sekirite ki finn dimann retre Larme Israel depi teritwar ki li okipe ilegalman. Ena rezolisyon ki finn rekonet drwa lepep Palestinyin pu ena enn Leta pu li. Ena rezolisyon Konsey Sekirite 242(1967),1397 e rezolisyon 3236 (1974) Nasyon Zini ki “ réaffirme les droits inalienables du peuple Palestinien en Palestine, y compris: a) le droit a l’autodetermination sans ingerence exterieure, b) le droit a l’independence et a la souverainete nationales”. Dayer ena enn gran muvman pu lape dan Israel, li-mem. Ena solda pe refiz lager, pe prefer fer prizon.
Rasinn problem

Lokipasyon ilegal ek kontinyel Palestinn par larme ek kolon Israel, samem ki alabaz eskalad vyolans dan sa rezyon-la. Li enn rezyon kot ena buku inegalite, lamizer, somaz. Li enn rezyon kot bann parti politik tradisyonel pa finn reysi ofer enn alternativ kredib ki donn lespwar klas travayer, lazenes e lepep oprime sa rezyon-la.

Atanta swisid se enn stratezi ki pran nesans dan dezespwar.

Israel bizin deor depi tu teritwar okipe

Lepep Palestinn zordi pe bizin fer fas a enn larme Israel siper ekipe ar tenk, avyon bonbardye, elikopter, bato de ger. Tusa arsenal militer-la furni prinsipalman par lindistri armaman Amerikin. Zis pu lane 1997 Lamerik finn furni 3 bilyon dollar led militer e non-militer a Israel. Depi 1949 Lamerik finn furni valer 74 Bilyon dollar led a Israel.

Pandan dernye 1 an, larme Israel responsab 1,200 mortalite, 37,000 blese, 4,500 prizonye politik parmi Palestinyin. Akoz lager ena 60% somer dan Palestinn, 80% zis dan lavil Bethleem. 125,000 Palestinyin nepli kapav al travay dan Israel. Lagrikiltir finn devaste, 500,000 pye finn kupe.

Ala rezilta politik militaris Israel! Ala rezilta led inperyalis Amerikin! E kifer Leta Zini ek Bush sutir Israel kumsa? Parski Israel azir kuma enn zandarm rezyonal dan Mwayen Oryan, pu furnisaz petrol pu Loksidan.

